text: Gylletanke flyder snart over 
  10 februar 2010 kl. 12.09
  Mange landmænd især kvægbrugere er efterhånden ved at have fyldte gylletanke. De store mængder regn i november og vinterens sne har fyldt tankene op, oplyser DR P4.
  Siden 1. februar har landmændene måttet sprede gylle på markerne efter reglerne i hvert fald.
  - Men noget andet er, hvad der så kan lade sig gøre, for sne og frost har fået os til at fraråde landmændene at bringe gylle ud, siger planteavlskonsulent ved Sønderjysk Landboforening Gunnar Jespersen.
  - For når det sætter ind med tø, så er der stor risiko for, at gyllen løber af og ud i vandløb, siger han.
  - Og vi vil nok snart se, at at flere og flere må flytte deres gylle ud til andre landmænde, som har ledig opbevaringskapacitet, siger Gunnar Jespersen.
  Han henviser til, at nogle svineproducenter har valgt at droppe svineproduktionen på grund af de lave indtjeningsmuligheder, og de har en del ledig tankkapacitet.
  På Sønderjysk Landboforenings hjemmeside er der en slags gyllebørs, hvor landmænd med ledig tankkapacitet kan skrive sig ind.
  Gyllebørsen. Klik her.
  